Juno
Juno, romersk gudinde, g.m. Jupiter og derfor identificeret med grækernes Hera. Juno synes oprindelig at have været gudinde for, eller indbegrebet af, kvindelig frugtbarhed (se genius), og med tilnavnet Lucina blev hun anråbt som fødselshjælper. Hun var desuden skytsgudinde for mange italiske og etruskiske byer. På dagen Kalendae fremsagdes en formel, som knytter nymånen til Juno.
Etruskerne kaldte hende Uni, og Junos rolle som Jupiters hustru skyldes måske etruskisk indflydelse. I Rom udgjorde Juno sammen med Jupiter og Minerva Den Capitolinske Triade, der fra Capitol vogtede over byens ve og vel. Efter erobringen af Veji i 392 f.Kr., hvor romerne i et ritual havde overtalt Juno til at forlade byen, overførte de hendes kultstatue til Rom og byggede et nyt tempel til hende på Aventinerhøjen. I 344 f.Kr. indviedes et tempel for Juno Moneta ('advareren') på Arx, Capitols nordøstlige top. Hendes vigtigste fest, matronalia, var de gifte kvinders fest, der fejredes 1. marts. Måneden juni er måske opkaldt efter hende.